text: Ці зробіць улада інваліду 2 групы, былому афіцэру Аляксандру Краўчуку з Кобрыні трыста метраў дарогі да яго дома? Зараз стан дарогі такі, што ў непагадзь, нават улетку, яна становіцца непралазнай. Старшыня абласнога выканаўчага камітэта Анатоль Ліс у прысутнасці старшыні Кобрыньскага раённага выканаўчага Аляксандра Зазулі распарадзіўся дарогу якасна адрамантаваць. Краўчук да канца ў гэта не можа паверыць.
  — Я яшчэ не ўпэўнены, што ўсё гэта атрымаецца, бо гэта была проста размова, а на сённяшні дзень я чуў, што Зазуля сыходзіць. І магчыма, усё трэба будзе пачынаць наноў. Я мяркую, што ў сувязі з тым, што Радыё Рацыя падключылся да гэтага пытання, і што ў Берасці цяпер подпісы збіраюцца супраць кіраўніцтва Берасцейскай вобласці і Берасцейскага раёна. Мяркую, што ўлады спрабуюць выправіць некаторыя памылкі.
  Паводле Аляксандра Краўчука, не толькі дрэнная дарога яму замінае жыць, але і адсутнасць працы. За 270 рублёў пенсіі па інваліднасці толькі яму можна неяк праіснаваць, але ж ён мае двое дзяцей. Зараз яму прапанавалі невядомую працу брашуроўшчыка за 150 рублёў у месяц. Аляксандр лічыць, што за год стопча больш абутку, чым заробіць грошай.
  У Наваполацку зачынілі Калінінскі мост праз Заходнюю Дзвіну для праезду цяжкага транспарту. Вадзіцелі астатніх машын павінны трымаць дыстанцыю 70 метраў.
  На мосце з’явіліся расколіны шырынёй каля 0,3 мм. Яны размешчаны папярок пераправы. Спецыялісты думаюць, што канструкцыя не ўпадзе, але мост чакае складаны рамонт.
  Праблема, як мяркуюць, у самой тэхналогіі: звонку ля моста жалезабетонная канструкцыя, арміраваная сталлю, а ўнутры – пустота. Адсюль і назва – «каробчаты метад будаўніцтва». Савецкае ноу-хау, пра якое пісалі ў падручніках і здымалі кіно. Метад быў хуткім і танным: пустыя жалезабетонныя скрынкі нанізвалі, быццам пацеркі, на ліны, замацоўвалі на асновах мастоў. Праўда, нават тады не казалі, што гэта назаўжды.